Lav et referat af nedenstående tekst:

Tekst:
Udholdenhed, stædighed og viljestyrke. Det er noget af det, der kræves, når fem deltagere skal forsøge at sidde på hver sin pæl i 48 timer i TV2 Nords pælesidningskonkurrence, som går løs 22. august. Førstepræmien er på 20.000 kroner – og undervejs bliver deltagerne stillet opgaver, som publikum kan hjælpe med at løse. Mød de fem deltagere her: Maiken Toft Møller satser benhårdt på at blive nordjysk mester i pælesidning. - Det bliver en udfordring, men jeg har en fornemmelse af, at jeg kommer til at gøre det skidegodt. Jeg tror på mig selv – og jeg kommer til at vinde, siger hun. Det er en kombination af udholdenhed og mental robusthed, der skal holde hende på pælen i alle 48 timer. - Det er fysisk hårdt for kroppen, og man kan jo ikke rigtig sove på sådan en pæl. Psykisk spiller det en rolle, om man kan motivere sig selv. Jeg skal bare blive ved med at minde mig selv om, hvorfor jeg sidder der, siger hun. Hvis Maiken Toft Møller vinder præmien på 20.000 kroner, skal pengene sættes ind på hendes opsparing. Da Jeppe Haugaard meldte sig til De Nordjyske Mesterskaber i Pælesidning, var det mest for sjov. Han er dog klar på at gå all in i konkurrencen. - Jeg tror, det bliver vildt hårdt, men jeg er stædig, så jeg vil gøre et forsøg. Det kræver udholdenhed, og så skal man også have noget at give sig til, når man sidder på pælen, siger Jeppe Haugaard. I sin fritid er Jeppe Haugaard gymnast, så måske han kan kaste sig ud nogle alternative stillinger på pælen. Hvis Jeppe Haugaard vinder, ved han godt, hvad pengene skal bruges på. - Min kone og jeg kigger efter hus, så pengene skal bruges til udbetalingen, siger han. Jesper Revsbech Andersen er far til fem, og det var børnene, det fik ham til at melde sig til konkurrencen om at blive nordjysk mester i pælesidning. Den 38-årige familiefar har allerede styr på taktikken – man skal være god til at slappe af. - Jeg kunne slappe af på de elendige stole, jeg havde i folkeskolen, så mon ikke også, jeg kan slappe af på pælen, siger han med et grin. Han glæder sig til at blive udfordret, og hele familien kommer og hepper. - Jeg regner selvfølgelig med at vinde. Ellers havde jeg ikke stillet op, siger han. Hvis Jesper Revnsbech Andersen er sidste mand på pælen, vil han bruge de 20.000 kroner på sin familie. Anna-Katrine Nordenbæk er bidt af en gal strikkepind, og hun regner med at strikke sig gennem de 48 timer på pælen. Udover strikketøjet har hun et bud på, hvad der ellers skal til for at bevare kampgejsten. - Det kræver, at man er enormt stædig og fokuseret – og det er jeg. I mit job som sygeplejerske kommer jeg nogle gange ud i situationer, hvor jeg bliver nødt til at være stædig, siger hun. Anna-Katrine Nordenbæk meldte sig til De Nordjyske Mesterskaber i Pælesidning for at presse sine grænser. - Jeg tror, det kommer til at gøre rigtig ondt, men jeg er sikker på, at det bliver sjovt, siger hun. Hvis Anna-Katrine Nordenbæk vinder, ved hun godt, hvad pengene skal bruges på. - Jeg skal giftes til februar, så pengene skal bruges på bryllup, siger hun. Dennis Martin Chajkowski har meldt sig til mesterskaberne for at udfordre sig selv – både fysisk og mentalt. - Jeg forestiller mig, at det er mentalt krævende, og jeg tror, der kommer kriser, hvor man får lyst til at hoppe af pælen. Så gælder det om at komme over krisen, siger han. Han mener dog selv, at han er i god træning. - Hele livet har folk brokket sig over, at jeg sidder for meget ned. Specielt min familie. Så på en måde har jeg trænet op til den her konkurrence hele mit liv, siger han. Bærer de mange års træning frugt, vil Dennis Martin Chajkowski invitere sin lillesøster med ud at rejse. - Hun gav mig det sidste skub til at deltage i konkurrencen. Tit snakker jeg om ting uden at få det gjort, siger han. Konkurrencen foregår fra torsdag 22. august til lørdag 24. august, og publikum kan følge med på livestream på tv2nord.dk, på Facebook, på TV2 Nord Salto eller ved at dukke op på TV2 Nord. Publikum på pladsen kan selv få lov til at prøve at sidde på en pæl som dem, deltagerne sidder på.

Referat:
Fem deltagere kæmper om at vinde De Nordjyske Mesterskaber i Pælesidning. Mød dem her.